Župan Božidar Longin primio je danas u nazočnosti svojeg zamjenika Šime Mršića i pročelnika UO za društvene djelatnosti Ivana Šimunića, učenike osnovnih i srednjih škola te Glazbene škole Blagoje Bersa koji su na državnim natjecanjima osvojili jedno od prva tri mjesta ili sudjelovali na državnim natjecanjima u kojima nema rangiranja.

„113 je razloga što se i danas u Domu Županije nalaze učenici i mentori. Da, upravo toliko se osnovnoškolaca i srednjoškolaca Zadarske županije vratilo u svoje škole s osvojenim jedinim od prva tri mjesta na državnim natjecanjima, rekao je danas na primanju župan Božidar Longin i čestitao učenicima.

Riječi pohvale i potpore uputio mentorima, koji su svojom pronicljivošću stručnjaka i pedagoga, otkrili ove mlade talente te ih s velikom požrtvovnošću i razumijevanjem potaknuli da svoj talent oplemene marljivošću i upornošću.

„Kao župan ove Županije, ali prije svega kao čovjek, ponosan sam na vas", rekao je na kraju svog obraćanja župan i uručio učenicima i mentorima prigodne darove.

Ipak, kako ne bi sve proteklo samo u revijalnom tonu, pobrinuo se jedan od nagrađenih učenika koji je na primanje u Dom županije stigao u majici s porukom "Illusion of democracy" iliti "Iluzija demokracije", čime je pokazao svoje mišljenje i snažnu poruku o stanju demokracije u Zadru i Hrvatskoj.